นโยบายส่งเสริมคนทำดี
สีสันฉูดฉาดมากจริงๆ กับบรรดามุขหาเสียงของแต่ละพรรคการเมือง
21 ส.ค. 2554

สีสันฉูดฉาดมากจริงๆ กับบรรดามุขหาเสียงของแต่ละพรรคการเมือง
โดย...สุรชัย กำพลานนท์วัฒน์
สีสันฉูดฉาดมากจริงๆ กับบรรดามุขหาเสียงของแต่ละพรรคการเมือง ทั้งข้อความในป้ายหาเสียงที่ติดเต็มทุกตรอกซอกซอย ทั้งกิจกรรมการแสดงบนเวทีปราศรัยหาเสียง หรือจะเป็นลีลาการมีส่วนร่วมกับประชาชน ไม่ว่าจะเป็น ดำนา ผัดหมี่ ขี่สามล้อ ลวกก๋วยเตี๋ยว แคะขนมครก ชงกาแฟ หรือสับไก่ในตลาดสด เรียกว่าต่างงัดกลยุทธ์ทุกเม็ดออกมาชิงพื้นที่ข่าว เพื่อหวังชิงคะแนนเสียงกันสุดฤทธิ์สุดเดชชนิดที่ไม่มีใครยอมใคร 
ว่าไปแล้วในแต่ละวันเมื่อดูข่าวสารผ่านสื่อทั้งหลาย เราจะพบว่าส่วนใหญ่ข่าวที่เห็นจะเป็นเรื่องของสีสันการแสดงของนักการเมืองดังๆ มากกว่าข้อมูลเนื้อหาสาระด้านนโยบายอันเป็นแก่นสารที่แท้จริงในการมัดใจประชาขน 
นักการเมืองยุคนี้เก่งกาจสามารถมาก รู้ว่าทำอะไรแล้วจะได้เป็นข่าว รู้ว่านักข่าวชอบข่าวประมาณไหน เรียกว่าอ่านทางอ่านใจรู้สไตล์หมดไส้หมดพุง ยังไงๆ ก็อย่าเน้นสีสันเพลินจนลืมเนื้อหาสาระที่ควรจะทำให้ประชาชนรับรู้นะครับ ประชาชนยุคนี้เขาไม่เหมือนเมื่อก่อนแล้ว เขาสนใจเนื้อหาสาระทางด้านนโยบายของพรรคการเมืองเป็นหลักแล้ว ขืนมัวแต่เอามัน ระวังจะสอบตกโดยไม่รู้ตัว 
พูดถึงนโยบายของแต่ละพรรคการเมืองที่ปรากฏในขณะนี้ก็ต้องบอกว่าหลายเรื่องน่าสนใจมาก เป็นเรื่องใหม่ๆ ที่ยังไม่เคยมีมาก่อน หลายเรื่องก็เป็นเรื่องซ้ำๆ ซากๆ ประกาศตามแห่โหนกระแสให้ดูดี และหลายเรื่องก็เป็นเรื่องใหญ่ยักษ์ที่พรรคเล็กๆ ไม่น่าจะทำได้ เลยไม่รู้ว่าตั้งใจจะทำจริงหรือว่าแกล้งสัญญิงสัญญาไปเล่นๆ เพราะถึงเวลาถ้าไม่ได้เลือกก็จบๆ กันไป หรือถ้าได้เลือกแต่ไม่ได้เป็นแกนหลักในการจัดตั้งรัฐบาลก็อ้างว่าไม่มีเพาเวอร์จะผลักดัน 
เอาล่ะ...ไหนๆ ก็พูดถึงเรื่องนโยบาย ผมอยากฝากให้พรรคไหนก็ได้ช่วยทำนโยบายสนับสนุนให้เกิดคนดีในสังคมมากๆ ส่งเสริมให้คนอยากทำดี คิดดี ทำดี ตั้งใจดี ใครที่ทำดีอยู่แล้วก็ต้องมีอะไรตอบแทนเพื่อเป็นแรงจูงใจให้ทำดีต่อไป และทำให้คนอื่นๆ อยากก้าวเข้ามาทำความดีด้วยเช่นกัน 
ตัวอย่างเช่น เริ่มตั้งแต่เด็กๆ ต้องทำให้เด็กตั้งใจเรียนดี ใครเรียนดีแล้วจะมีสิ่งดีๆ ตอบแทน ทำให้รู้ว่าการเรียนดีมีค่ามากกว่าเรียนฟรี เมื่ออยู่ในวัยเรียนต้องตั้งใจเรียนให้ได้ผลดีเพื่อนำไปสู่อนาคตที่ดีต่อไป 
หรือคนที่อยู่ในวัยทำงานก็ต้องมีการสนับสนุนให้คนทำงานไม่ว่าจะเป็นภาคราชการหรือเอกชนเมื่อเขาเหล่านั้นตั้งใจทำงานให้ดี มีผลงานเป็นประโยชน์ต่อหน่วยงานหรือสังคมหรือประชาชนที่มาใช้บริการ เขาควรได้รับผลดีตอบแทน โดยเฉพาะพนักงานเอกชนที่ทำงานเสียภาษีให้รัฐดีมาตลอดเช่น 5 ปี 10 ปี หรือ 20 ปี เขาควรได้รับอะไรดีๆ ตอบแทนกลับไปบ้าง ทุกวันนี้คนที่เสียภาษีดีก็ก้มหน้าก้มตาเสียต่อไป ส่วนคนที่หลบได้หนีได้ก็ไม่เห็นมีอะไรเกิดขึ้น 
ผู้ประกอบการห้างร้านทั้งหลายก็เช่นกัน รายที่จ่ายภาษีให้รัฐด้วยดีควรได้ดีตอบ หลายแห่งจ่ายต่อเนื่องเป็นสิบๆ ปี ในขณะที่กิจการส่วนใหญ่พยายามหลบเลี่ยง สังคมกำลังวิบัติด้วยเหตุใครทำมาค้าขายแล้วจ่ายภาษีตรงกำหนดจะกลายเป็นคนโง่แทนที่จะเป็นฮีโร่ ตรงนี้เป็นเรื่องอันตราย รวมถึงเรื่องที่ไม่ใช่ภาษี เช่น การช่วยเหลือชุมชน สิ่งแวดล้อม การทำ CSR ของภาคเอกชนทั้งหลาย ถือเป็นเรื่องการทำความดีสู่สังคม นโยบายสนับสนุนเรื่องนี้ต้องทำแรงๆ 
ยังมีผู้คนอีกมากที่ทำงานช่วยเหลือสังคมโดยไม่มุ่งเน้นกำไรหรือผลตอบแทน อาสาสมัครทั้งหลาย ผู้บริจาคทั้งหลาย ผู้เฒ่าผู้แก่ทั้งหลาย หนุ่มสาวทั้งหลาย บ้านเรายังมีคนดีอีกมากที่ควรสนับสนุนเขา และยังมีคนอยากทำความดีอีกไม่น้อย ซึ่งหากมีแรงกระตุ้นหนุนส่งเสริมก็จะเกิดกระแสทำให้สังคมไทยมีคุณภาพดียิ่งขึ้น ไม่เน่าเฟะอย่างที่เป็นอยู่ทุกวันนี้ 
นโยบายลดแลกแจกแถมประชานิยมถูกถมเต็มความรู้สึกของผู้คนหมดแล้ว ควรพอได้แล้ว ลองคิดนโยบายที่จะทำให้บ้านเมืองดีขึ้น ทุกคนอยากทำดีมากขึ้น ใครๆ ก็คิดดีทำดีตั้งใจดีและอยากช่วยสังคมแบบเต็มใจ 
นโยบายแบบนี้คงไม่ถูกใจเปรี้ยงปร้าง สื่ออาจมองข้ามไม่เขียนเป็นข่าว แต่ถ้าตั้งใจจริง มีความจริงใจ มีรูปธรรมในการทำงาน เชื่อว่าจะได้รับความสนใจจากพลังเงียบไม่น้อย